khistorydata/jeongjo-sjw-relations huggingface dataset:
정조 5년 · 목
予曰。昨日直提學之所抄出。爲幾許耶。志儉曰。三卷矣。予曰諸堂亦皆着意爲之耶。志儉曰。連下飭敎。故方專意抄出矣。予曰。直提學之所抄。比他堂何其少也。志儉曰。一卷上下。盡爲看閱後始抄。故自爾遲滯矣。予曰。其中禮說。竝拔之似好矣。又敎曰。　列朝實錄。今月內可能抄出耶。志儉曰。今月內似可了當矣。予曰。今日本閣入直誰也。志儉曰。沈念祖矣。予曰。總府入直誰也。志儉曰。未及知之矣。予曰。今日則諸堂。各於其司。盡爲入直。其餘諸堂。皆別省記入直本館。夜亦抄出。當下內饌矣。予命興鎭曰。日記連爲修整乎。興鎭曰。今方修正矣。予曰。逐日十張。必爲修入。又敎曰。秋雨成霖。通宵滂沱。汔無霽意。禾稼成實。收穫不遠。而冷雨之連日不止。豈不憂悶乎。有防曰然矣。予曰。八路中京畿穡事稍登云矣。今番雨後。想多傷損。尤可悶也。又敎曰。大司成出牌乎。有防曰。出牌矣。予曰。此是初除乎。有防曰。通淸則已久。而今始除矣。予曰。外纂輯廳所編輯者。何其太少耶。郞廳招問後。其所言何如耶。有防撰次成書之際。上下考閱。首尾相連。然後可成文字。故自爾遲滯云矣。命史官金鳳顯曰。汝往外纂輯廳。昨日所撰册子持入。
정조 5년 · 강
召見承旨徐有防黃昇源。閣臣鄭志儉于誠正閣。
정조 5년 · 목
予命昇源。讀李秉模草供判付。昇源讀奏。予曰。此判付旣已踏啓字。不必更捧傳旨。直爲放送。使之今日內仕進。草供更爲楷書以入之意分付。有防曰。俄者掌樂院啓辭批答中。有其時提調及該色郞廳捧現告之敎。故査問於掌樂院。則己亥年 景慕宮臘享大祭。有親祭之命。仍爲還收。故初無親享之事云矣。予曰。然則俄者批答中。捧現告句語抹去。又敎曰。今日諸堂皆入直耶。志儉曰然矣。予曰。今夕當自內宣醞。兼下御製矣。諸堂皆賡進。將欲入榟揭板于本院。以爲傳後之資。諸堂善爲製進之意。傳之好矣。志儉曰。伏承下敎。此誠盛世之美事。在臣等。實不勝榮幸之至矣。予曰。俄下禁府草供判付中。承旨立促不已。提學坐視無言等句語。改書頒布事分付。
정조 5년 · 강
拿處纂輯郞廳尹行元。
정조 5년 · 목
敎曰。纂輯郞廳尹行元。無端不爲入來。拿處傳旨捧入。此後纂輯郞廳無故不爲肅拜人。政院直捧拿處傳旨。
정조 5년 · 목
以李在學爲承旨。姜彛正爲修撰。趙時偉爲大司成。李命植爲同成均。
정조 5년 · 강
命戶曹判書卽爲牌招。
정조 5년 · 목
敎曰。　宗廟奉審。參判進去乎。戶曹判書鄭民始卽爲牌招。使之進去。
정조 5년 · 강
命初八日文臣製述處所。以明政殿爲之。
정조 5년 · 강
分遣承旨。詣 文廟。奉審摘奸。詣風雲雷雨祭所。奉審摘奸。
정조 5년 · 목
釋菜與節祭在明日也。
정조 5년 · 강
遣史官。分詣受香所。奉審摘奸。
정조 5년 · 목
漢江三角山木覓山節祭。在再明日也。
정조 5년 · 강
命時囚李秉模放送。
정조 5년 · 목
因禁府捧供草記。敎以。其所謂唐突之罪。卽所謂恭謹之事也。逋慢爲恭謹乎。趍膺爲唐突乎。如渠情踪。坐要飭敎。是豈分義之所敢出乎。院隸之通宵喧呼。閣吏之半日往復。其爲壞損國體。孰大於此。承宣之立促不已。誠所嘉乃。直學之坐視無言。大是怪底。此一段。已及再昨筵敎。姑不追究。而以李秉模言之。乍竄旋宥。旣因惜其才之意。則到今何必添罪勘放乎。且或恕其本情。似不出趑趄二字。時囚罪人李秉模。特爲放送。事係莫重。義急往役。仍令當日內。仕進抄出。
정조 5년 · 강
命丹鳳門宮墻頹圮處樹栅後。把守軍兵。減數排立。
정조 5년 · 목
因兵曹把守草記。有是命。
정조 5년 · 강
命御營從事官金載瓚改差草記。勿施。
정조 5년 · 목
因該廳改差草記。敎以。除拜未久。率爾請遞。已涉不可。長在簪筆。連登筵席。則身病甚重云云。太欠誠實。此草記勿施。卿則損體甚矣。推考。從事官。自政院發牌。以此意傳于都提擧。使之卽刻來現。來現後。都提調草記事言之。
정조 5년 · 강
行次對。召見下直守令于誠正閣。
정조 5년 · 목
予曰。非時之雨。連日不止。若過今日。則憂慮實深。今則果無更雨之慮耶。領議政徐命善曰。西風方吹。似可快晴矣。予曰。旣雨且風。穡事必多受傷。誠可悶矣。命善曰。今日賓對。亦無可奏之事。只切惶悚矣。予曰。如無可奏之事。則何必無中生有耶。予曰。纂輯堂上。何爲入來耶。命善曰。纂輯堂上如皆不入。則備堂無以備員矣。予曰。昨夜宣饌於史局。兼有賡韻之事。卿果聞之乎。命善曰。臣於入闕後始聞之。甚是盛擧也。予曰。初意則內外史局。欲同爲宣饌矣。聞趙㻐昨不仕進。故外史局則姑不爲之矣。留待堂上之齊進。當有賜饌矣。命善曰。聞纂輯堂上言。則今日將爲謝箋云矣。予曰。不必今日爲之。姑待後日同爲可也。予曰。纂輯諸臣。晨入暮出。可謂勞矣。命善曰。可爲疏暢。何足爲勞乎。予曰。今日 宗廟　景慕宮奉審。何提調進去乎。命善曰。　宗廟則李徽之進去。　景慕宮則臣當進去矣。予命李命植曰。其間抄出。爲幾何年條耶。命植曰。抄出者爲二十年條矣。予曰。二十年條抄出之役。費幾許日子耶。命植曰。自去月二十五日爲始。其間爲十餘日矣。蓋五十三年中四十三年。則今望間似可盡抄。而其餘則恐或差遲矣。予曰。何爲差遲耶。命植曰。將以政院日記抄出。故不得不差遲。然今月內庶可完役矣。予曰。堂郞其果着實爲之耶。命植曰。雖無飭敎。豈敢少懈乎。予曰。夜漏漸長。可以繼夜爲之耶臣則以眼昏之故。不敢爲夜役之計。而雖以他堂言之。兼晝夜爲之。則恐有所妨矣。予曰。卜馬之不作騎何也。命善曰。太僕所在卜馬。皆是牧場馬及分養馬故然矣。予曰。然則何不調馴耶。命善曰。馬數爲一百四十疋。而一人所受者。至於三四疋之多。故不善喂養。亦不得調馴矣。予曰。馬數旣如前把定。則今可以優如。而下屬亦以爲如何耶。命善曰。各宮房馬三十疋除減之敎。特出於除弊之聖意。下屬擧皆欣悅云矣。予曰。李秉模供辭判付。卿見之否。旣出滌瑕之意。則不必添罪。故昨已放之矣。命注書持入判付。予曰。李秉模當初被罪。乃是違逋之事。則收敍之後。安敢又復違逋乎。今番飭敎。亦至再至三。而猶不入來。豈有如許紀綱乎。非不欲嚴處。而方今朝著零瑣。若又朝除一人。暮除一人。則必將空朝廷而後已。予之姑從寬典者。非嚴於前而弛於後也。命善曰。其不卽入來。似由不敢唐突出脚而然矣。予曰。予於沈念祖入侍時。有所言及矣。不得聞之云。僚寀之間。豈有不相通之理乎。飭敎不行於李秉模。今日國綱。可謂末如之何矣。仍命右承旨李在學讀判付。命善曰。處分誠好矣。予曰。違牌之習。非但李秉模爲然。堂下之官無情勢者。以三牌不進。視同例事。至於銓官。一出政牌。以違爲事。分義亦豈不顧乎。彼都憲事。予亦以爲慨然矣。初以做事之人知之矣。日昨旣無情勢而屢次違牌。都憲亦豈不知分義道理。而如是違逋。此無他。俗習皆然故也。如此不已。其弊有不可勝言者矣。命善曰。今番科作。皆謂善作矣。予曰。此果實才矣。節製被抄。凡四次云矣。若聽兵判之言。幾乎失實才矣。命下直守令入侍。淸道郡守李白圭進前。予曰。曾經幾邑乎。對曰。開寧金浦密陽矣。予曰。金浦何以遞歸乎。對曰。以漕船臭載事被罪矣。予曰。此時守令。不可久曠。不待夫馬。卽爲下去。又敎曰。副擬落點。曾聞善治之名故也。益須勉之。無孤受點之意。又敎曰。此是誰之至親耶。命善曰。故府使李益炫之子。而以善治稱之矣。予曰。戶判必善爲之矣。命善曰。戶判於財賦上果難矣。命戶曹判書入侍。鄭民始進前。予曰。於卿奚但以財賦用之乎。然而姑授此任。卿須善爲之也。民始曰。臣年少歷淺。未知何以堪任。只切惶悚矣。予曰。年分事目。何間當頒布耶。姑待雨澤狀聞。俵災爲可耶。民始曰。如待雨澤啓聞。則恐或晩時矣。年分事目。先爲頒布然後。隨所報更定俵災似宜矣。予曰。似不可以昨年比總爲之矣。命善曰。今年則不可用昨年比總。嶺南爲九千結。湖南爲七千結矣。予曰。都憲將欲久任。須善爲風憲之責。禁戢頑猾。以除民害。雜禁則不爲出牌乎。大司憲李★(土+甲)曰。雜禁出牌。反爲民弊。故果不出牌矣。予曰。承旨頃以何事遞去耶。右承旨李在學曰。以判付誤下事也。
정조 5년 · 강
許施全羅道番布純錢上納之請。
정조 5년 · 목
領議政徐命善啓言。卽見全羅監司朴祐源狀啓。則以爲。本道綿農。已辦失稔。許多番布。萬無本色辦備之道。從民願。以純錢上納事。請令廟堂稟旨分付矣。今年穡事。木花最爲被傷。各樣身布之參半備納。果有艱辛之憲。依狀請。以純錢上納事。請分付。從之。
정조 5년 · 강
命年分事目。卽爲啓下。
정조 5년 · 목
領議政徐命善啓言。年分事目。及今頒布然後。道臣巡審時。災實分等。何以磨鍊擧行。戶曹判書鄭民始。俄因特敎。才已出牌。而各別申飭行公。請使之一兩日內卽爲啓下。從之。
정조 5년 · 강
命未下直守令催促辭朝。
정조 5년 · 목
領議政徐命善啓言。秋務方殷。曠官一時爲悶。未下直守令。一兩日內。請催促辭朝。從之。
정조 5년 · 강
命卿宰侍從罷削人別單書入。
정조 5년 · 목
領議政徐命善啓言。聞銓堂之言。動駕時陪從及秋夕享官。實無分排之道云。卿宰二品以上。侍從堂上堂下罷削人員。請別單書入。以俟處分。從之。
정조 5년 · 강
差下貢市堂上李衍祥李性源。
정조 5년 · 목
領議政徐命善啓言。貢市堂上有闕代。吏曹判書李衍祥。兵曹判書李性源差下。請使之察任。從之。
정조 5년 · 강
命戶判所帶惠堂。仍爲兼察。
정조 5년 · 목
領議政徐命善啓言。戶判例兼惠堂。而以惠堂除戶判者。前後仍帶。非止一二。戶曹判書鄭民始所帶惠堂之任。請使之仍爲兼察。從之。
정조 5년 · 강
命仗馬寘之之原傳敎爻周。
정조 5년 · 목
領議政徐命善啓言。駕轎馬單子中。雖以十疋改下。而事體莫重。不敢奉承。自本寺謹當依數待令。而至於仗馬寘之之下敎。此是五禮儀所載。其所備儀衛之道。不宜除減。請依前擧行。從之。敎以。原傳敎爻周。
정조 5년 · 강
大司憲李★(土+甲)避嫌乞遞。賜批。
정조 5년 · 목
避嫌略曰。伊日相箚之後。臣違牌未參朝講。則實有罪同罰異之嫌。不得不連日違傲。及承聖敎。逋慢之罪。自無所逃。何可晏然臺次乎。請命遞斥臣職。批以。勿辭。亦勿退待。
정조 5년 · 강
召見承旨閔鍾顯于誠正閣。
정조 5년 · 목
予曰。李集斗所修摛文院三月講會日記。盡爲考準乎。鍾顯曰。已盡考準矣。予曰。得無誤字否。鍾顯曰。誤字頗有之矣。予曰。原本如或有誤字。竝與原本而厘正。又敎曰。承旨今番是初除耶。鍾顯曰。往在丁酉年間。待罪本院矣。予曰。承旨與二提學兪彥鎬爲姻婭間耶。鍾顯曰。彥鎬於臣爲姑母夫矣。予曰。與故相閔鎭遠爲幾寸親耶。鍾顯曰。在臣爲從祖矣。予曰。今番釋菜時。儒生入參者幾何耶。鍾顯曰。每當到記時。則京鄕多士。其集如雲。而至釋菜時。散而之四。故年年大享執事分排。每患不足。至有以一人兼數事之擧矣。予曰。此亦關係士習。誠悶事也。承旨爲國子長時。月講旬製。連爲課試否。鍾顯曰。連有飭敎。故不敢廢閣。果爲設行。而未見實效矣。予曰。賢關之弊。一至於是。何以則勸獎而興起耶。有何矯救之策否。鍾顯曰。恐非一朝一夕之所可矯捄矣。予曰。京華士子。卽是日後卿相。若使濟濟靑衿。齊會太學。冬詩夏禮。以盡其培養作成之道。則其在需材育英之方。豈不好也。而士習日渝。文風不振。首善之地。未聞興起。賢士之關。不免空虛。予庸慨然矣。何以則使京華士大夫子弟。樂赴於太學耶。鍾顯曰。儒生輩所樂赴者。不過爲科擧而已。凡於節製試取時。殿試直赴。雖非可論。而至如直赴會試之例。時或許之。則多士輩似當樂赴矣。予曰。向日筵中。以科制事。有所酬酢。承旨亦聞知否。鍾顯曰。未及聞知矣。予曰。科場僥濫之弊。莫甚於近年。故予所以罕設科試者。蓋欲其正士趍。而息奔競也。大抵圓點科之設。乃古製。而亦實才之所樂赴者。故先正趙憲。還自上國。亦以圓點科事。至有疏請。以此觀之。圓點科之本意。誠好矣。予意則不必分行講製。依一經講例。或先講後製。或先製後講。以爲定制。則儒生輩講製兼備然後。方可赴擧。將必有實效矣。鍾顯曰。誠如聖敎。則本末無倒寘之患。而儒士多樂赴之人。其在作興之方。必有顯效矣。予曰。雖在朝著之上。亦未盡端本之治。則彼儒生輩何足論也。第士習之澆漓。良可慨然矣。以向來學儒疏言之。其可成說乎。鍾顯曰。聖敎至當矣。聞爲無識鄕儒輩所慫慂。初不回通於本館云矣。
정조 5년 · 강
命文臣製述時。專經文臣。一體待令。
정조 5년 · 목
敎曰。再明日文臣製述時。專經文臣未應講人員。一體待令。
정조 5년 · 강
召見承旨徐有防黃昇源于誠正閣。
정조 5년 · 목
予曰。同副承旨持各處摘奸擧案及成均館擧案入侍。有防曰。前承旨趙時偉。以殿座時及動駕時。建陽門傳標信往來事。陳請蒙允矣。再明日殿座時。亦以標信擧行乎。予曰。依例爲之。命昇源讀奏成均館擧案訖。予曰。夕食堂到記。問于成均館以稟。
정조 5년 · 강
判下吏曹卿宰侍從罷削人別單。
정조 5년 · 목
因別單。敎以。前參知李義行。前大司諫洪秀輔趙瑍。前掌令申致權權★(示+嚴)尹行晉。前獻納金東淵。前正言崔烜。前校理尹㬦朴天行李敬一。前修撰趙城鎭鄭淵淳李時秀尹尙東權以綱。前總戎使徐有寧。竝敍用。前大司憲洪檢蔡弘履。前持平宋銓鄭喆祚徐有成。前司諫安廷鉉。竝給牒敍用。
정조 5년 · 강
遣承旨。詣受香所。奉審摘奸。
정조 5년 · 목
漢江三角山木覓山節祭。在明日也。
정조 5년 · 목
予曰。今番到記科作。外間以爲何如云耶。宇鎭曰。科作出後。見之者皆以爲善製云矣。予曰。晷刻構成。工程最深。誠是實才矣。宇鎭曰。日記中 慶運宮動駕時。入侍筵話。多有疏略。故取見政院日記。全沒事實。無所憑考矣。予曰。丙申二月在春宮時上疏。不載於政院日記。雖未知委折之如何。而其時疏本。旣有藏之藝文館之敎。故或者未見疏本而然矣。別兼春秋開庫搜出。俾爲書入日記之地。予曰。昨日釋菜。儒生擧案。不得成數。至有以一人兼數事之擧。此亦關係士習之一端也。四學儒生。則自有定額。故無不入參。而太學生進。則其數極少。將事之列。不成濟濟。莫重 先聖之享。有此苟簡之歎。寧不寒心哉。當初來集。只爲到記科。而纔過到記。遽皆散去。士習之渝下。已無可言矣。日昨前國子長。亦以矯救之無策。有所云云。而圓點科設行甚好爲言矣。宇鎭曰。士習之不古。誠如聖敎矣。予曰。外纂輯廳諸堂所編次者爲幾許。而今月內。可當完畢云耶。宇鎭曰。臣父近日。以日記考閱事。未能躬進者。殆五六日。而以該廳不吏所書送觀之。其間編輯。爲二十餘年。以此推之。今月內庶可訖工矣。予曰。昨日藝文館宣醞後。所下御製。亦送于領府事處。使之賡進矣。領府事之言。果何如耶。宇鎭曰。臣父奉覽宸章以爲。此誠昭代盛事。而御製詩甚好云矣。
정조 5년 · 강
召見禮曹參議柳義養。正郞李家煥于誠正閣。
정조 5년 · 목
予曰。明臣奏疏裒輯之役。今幾爲之耶。義養曰。幾乎告成矣。予曰。向聞金鍾秀之言。則可考册子。尙多未見者云矣。義養曰。弘文館所在 皇明奏疏。只有五卷。而篇帙散落。無以考見。故博問于閭巷間。近始求得。方欲出送于金鍾秀處矣。予曰。得之於誰家耶。義養曰。李養鼎之册也。予曰。予亦欲一見之矣。義養曰。臣又得明史輯略一部。以之憑照於明臣奏疏編次之時。頗有相助之益矣。近聞明統正宗一册。在於原州地文臣朴思默家。卷秩浩多。至爲五十餘卷。而明臣奏疏。皆載其中云。故將欲借來矣。予曰。今日以職掌中事。有下詢者。使之入侍矣。向有春官志纂成之命矣。幾何爲之耶。義養曰。姑未成就矣。予曰。禮曹乃邦家典禮所掌之司。而尙未有一統文字。甚是闕典也。如五禮儀續五禮儀。凡係節文間可考文字。廣加蒐輯。詳備載錄。以爲一通成書。然後可作日後憑考之資矣。至如儀註。則尤有關於大小禮之儀文節次。而其於隆殺存刪之間。不可無憑照而考據者。一依 宗廟儀軌之例。隨出隨錄。以次添入。則雖以無識吏胥。庸鈍郞官。於其時考出奉行之時。有何眩疑錯謬之患乎。家煥曰。凡作書之法。先定規模。然後方可成書矣。禮曹所在謄錄册。改爲謄出則好矣。而紙地難辦。工役甚大矣。予曰。自何年爲始有之。而紙地所入。亦當爲幾許耶。義養曰。殆至四百餘卷。故工役甚浩多矣。予曰。以其本割付。則可以爲之耶。所入物力。亦當爲幾許。家煥曰。謄錄册數。爲四百七十卷。凡事係禮曹者。無一遺漏。皆入於載錄中。更爲謄出。則可爲日後考閱之資矣。以儀註言之。毋論巨細緊慢。廣爲蒐錄然後。禮雖同而儀節之或不同者。日後考閱時。可知其隨時推移之義矣。予曰然矣。必須先立其大本。次定其規模。然後可以成一統文字矣。義養曰。聖敎至當矣。予命家煥曰。春官志卽爾家所纂。於爾便同箕裘之業。爾其續次纂定。期於成就。則豈不好耶。義養曰。春間景慕宮展拜時。以百官拜之位設於中門內外當否。詳考以奏事。伏承下敎。其後詳考 宮園儀。則百官展拜位。果設於中門內矣。　宮園儀旣成之後。有聖敎。百官展拜出於中門外。而禮曹果無下敎謄寘。故今春亦依 宮園儀所錄。而成出儀註矣。今若以中門外爲定。則 宮園儀之內字。改以外字洗補。少無所難。而然而問禮曹該吏。且參以禮意。則展拜時。百官入中門內展拜當然矣。大祭時則入內庭。將有行禮之節。故百官先行再拜於中外。而展拜時。則是日行禮。只是此一次再拜而已。更無他禮節。故入庭展拜當然矣。予曰然矣。義養曰。頃日待罪喉院時。有大學衍義目錄圖式出草本之敎。故其時草草書入矣。近來臣久爲閒居。故更思一本出草矣。予曰。與向來所出本。有何異同詳略之別耶。義養曰。其時倉卒中。列書目錄之下。只書經傳句節所自出之書名及數爻而已。不書以出自何篇何章。則殊欠開卷瞭然之義。故今番更出一本。而元目錄下。更書小目錄。書以某句出於某書某篇。其餘凡例。亦依此爲式。雖欲推見本文。以目錄所載推之。甚便易矣。予曰。然則送于同副。以爲入之。又敎曰。我朝典章文獻。非爲不多。如經國大典五禮儀續五禮儀大明律續大典等編。燦然畢具。可見 列朝經邦之蹟。而但或有繁瑣之處。或有疏略之歎。至如文獻備考。則允爲朝家之大文字。而纂輯之時。亦不無詳略失當之歎。業欲大加蒐輯。作爲一統成書。以備一代成憲。曾有所敎於重臣徐命膺。而尙未斷工。且況春官典禮。尤是有國之彝章。而該曹所謂謄錄者。只憑下吏之雜謄。載在亂草中。氄瑣繁漫。每當可考之事。輒以無例爲對。此豈不大可悶歎處乎。曾無擔當任事之人。尙不得撮要刪煩。編成一書。予之耿於此久矣。今以此事。一委於參議及正郞。堂郞勤心勵精。無或少懈。俾得有實效。則是副予今日之諭矣。其各惕念。義養曰。我東素以小中華爲名。而文獻之不足。亦莫如我東。臣每慨然于此矣。今承下敎。臣敢不恪勤備擧。以副聖意之萬一乎。
정조 5년 · 강
命禮曹參議柳義養。正郞李家煥。本曹厘正堂郞差下。
정조 5년 · 목
敎曰。大小典章。皆屬禮曹。而文書散逸。凡有擧行。無以便考。業欲彙類合編。以爲一開卷瞭然之地。迄今未遑矣。此堂郞。此等事。素知其誠勤。謂之得人可也。禮曹參議柳義養。正郞李家煥。本曹厘正堂郞差下。使之專意蒐輯。且聞本曹謄錄。數近五百卷。此外刊本諸書。勢將統成一套。係是邦家典禮文字。事面不輕。容入物力。就議廟堂。停當後草記。又敎曰。禮曹參議柳義養。正郞李家煥。本曹有擧行事。畢役間。切勿移擬他職事。分付該曹。公會勿參。差祭安徐。竝依設廳堂郞例爲之。
정조 5년 · 목
予曰。以諸翰林時政記修入事。前後飭敎。不止一再。而尙不修納。事甚訝惑矣。有防曰。諸翰林。近來則連以別兼入直。故似不得專意修之矣。予命別兼金載瓚曰。爾之所修。幾許爲之乎。載瓚曰。近纔始修矣。予曰。初十日似可畢修乎。載瓚曰。連爲入直。而明又應製。故似無餘日矣。
정조 5년 · 강
命別兼。修史間給由。
정조 5년 · 목
敎曰。以番次。必作推托之端。未修史別兼。修史間。特爲給由。皆令初十日修納。過此日。竝捧禁推傳旨。畢修後草記放送。
정조 5년 · 목
予曰。今日傳香處幾處乎。在學曰。　社稷及 慶基殿矣。予曰。祭報府持入乎。在學曰。未及持入矣。予曰。然則讀諸執事擧案。在學讀奏訖。奏曰。明日製述時。纂輯諸郞廳中當赴製述何以爲之乎。予曰。不過半日間事。使之應擧。堂上中。應參侍衛者。亦令進參事分付。
정조 5년 · 강
重推禮曹判書蔡濟恭。
정조 5년 · 목
敎曰。以纂輯事校正事。纔有飭敎。又以議讞事。自政院下諭。而間因閣事。又有召命。前後催促。非止一再。況今新授本任。　陵行當前。尤不容在鄕虛縻。本心洞悉。旣無情踪之可言。人言過中。擧世所知。若此而迄無動靜。揆以分義。果如何哉。兼禮曹判書蔡濟恭。從重推考。申飭上來行公。
정조 5년 · 강
召見京畿監司李亨逵。承旨金宇鎭于誠正閣。
정조 5년 · 목
予曰。碑役今至何境。而可以及期刻出乎。亨逵曰。碑石幾盡刻出。而所餘字數。爲一百四十字。再明或明夕間。可以畢刻矣。予曰。畢刻後則卽當印出乎。亨逵曰。刻出後。又當斂定疏滌。自費數日之力。而十二日間。將欲運致於碑閣所。其前一二日。似可印出矣。予曰。碑石寫本北漆。其果何如耶。亨逵曰。北漆果善爲矣。碑役今將垂畢。原寫本則當還奉于內閣乎。予曰。唯寫本出往時。何以爲之乎。亨逵曰。寫本奉往時。臣於南門外祗迎。而鼓吹儀仗。則自京進排矣。予曰。碑閣大門。在於路傍乎。亨逵曰然矣。下馬碑不可無之。故已於數昨。刻出竪之矣。碑石奉安時。臣當陪往。而民邑貽弊。實爲不些。定差員奉往。恐無不可。敢達矣。予曰唯。碑役所入物力。想甚不少。果爲幾許乎。亨逵曰。所費幾至七千餘金。而太半是役軍之價矣。予曰。今番 陵幸時所入。何以措寘。而橋梁亦以修改乎。亨逵曰。橋梁則將於趁期修改。故十三日間。當發摘奸之行。而凡於應入物力。曾已區劃措寘矣。予曰。若於臨時。雖或退行。想不至民邑之弊。卿其知悉此意。不必預先擧行。凡於治道應行之事。須相機爲之。又敎曰。京畿中軍誰某。而中軍所管爲何事乎。亨逵曰。中軍則是前定平府使金處漢。而所管則驛馬次知矣。予曰。公都會。則都事當主試乎。亨逵曰然矣。予曰。然則承旨必知之矣。公都會設場時。果有器具乎。宇鎭曰。臣於待罪都事時。果行都會之試。而其時所見。如廣州竹山兩邑。則實有器具。而其他列邑。則可謂不成貌樣矣。予曰。春坊日記抄謄之事。其果何以爲之。而李在學所修者。亦爲幾何乎。宇鎭曰。臣則今方抄謄。而姑未完訖。李在學所修。幾至垂畢云矣。
정조 5년 · 강
戶曹判書鄭民始疏辭新除度支之任。賜批。
정조 5년 · 목
疏略曰。地部除旨。下於夢想之外。召牌屢下。逋慢是懼。雖不免章皇出肅。而且兼管惠局。雖多已例。才具不及。反復參倚。仰慕衷懇。伏乞亟許遞免。批以。宿趼之地。長亞何別。卿其勿辭。卽速行公。
정조 5년 · 강
大司成趙時偉疏辭新除泮長之任。賜例批。
정조 5년 · 강
持平任希遠上疏乞遞。兼陳懲討。賜例批。
정조 5년 · 강
命戶曹判書批下。藥院提調不備。牌招察任。
정조 5년 · 강
御涵仁亭。行抄啓文臣製述文臣製述文臣專經講。試官。李徽之鄭民始沈念祖鄭志儉李秉模金宇鎭。
정조 5년 · 목
予曰。抄啓文臣製述懸題後。當殿座明政殿。試官及應製人先入就位。試官以下抄啓文臣。行四拜禮訖。徽之進前。予曰。頃日黔巖碑草圖書。卿果善書。而卿之書此碑文。事不偶然。誠貴矣。徽之曰。臣誠與有榮幸矣。予曰。昨聞畿伯言。今日當畢刻云。卿欲印出乎。徽之曰。私自印出。事體未安。故方趑趄矣。予曰。不必然矣。印出好矣。都承旨嚴璹曰。廳注書李祖承。當參抄啓製述。而今方入侍。何以爲之乎。予曰。出去應試。事變注書替入。予命民始書試題黔巖事蹟碑銘竝引。予曰。此解題。近日經入侍人外他文臣。則似或不知。御題雖無懸解之規。而此與儒生製述有異。不必爲拘。碑記中段段節該。只書事實以揭。又敎曰。應試之員。數旣不多。庭亦廣敞。使之遠遠各坐也。予曰。再昨之雨。必多損稼。而今則快晴。爲民事悶慮之餘。極可幸也。徽之曰。今年穡事。旱澇爲災。而向聞湖南消息。則錦山等邑。稍登云矣。予曰。見今市直何如云耶。徽之曰。八斗之直。不過一緡云。以此推之。峽農可謂豐登。而沿海諸邑。則不免歉荒云矣。又奏曰。　陵幸已涓日。此時動駕。下情不勝悶然矣。予曰。非不然矣。今年此月。誠是進不得退不得矣。民始曰。　惠慶宮湯劑。連爲製入乎。予曰。姑爲停止。命試官姑退。予曰。都承旨旣是試所承旨。留在此處。仍詣明政殿陞座。讀券官鄭存謙金熤鄭昌順。對讀官趙時偉李晉圭李世奭。考官徐命善李性源鄭一祥。參考官金尙集柳義養申應顯洪明浩。率應製應講人。行四拜禮訖。存謙命善進前。命善曰。臣於入來時。目見應試人姜彙鈺。有脚病不能行步。今方匍匐來待於闕外矣。予曰。然則退去之意分付。予曰。製述人中。明經科不得呈券者。使之只爲應講。而丁酉以後明經科。則旣有其時傳敎。無得不製事分付。論表製述人。分東西庭列坐。以蕭何大起未央宮爲論題。以擬宋起居舍人洪邁。請依景祐中邇英延曦二閣記注故事。令講讀官。各以日得聖語關報謹錄之。因今所御殿名曰祥曦記注爲表題。予還入涵仁亭。講試官進伏。予曰。講員次次呼名以入。又敎曰。時限漸近。抄啓文臣。使之斯速呈券。而呈券時。試官有見知之慮。混雜收券。又敎曰。日昨御製及纂輯。堂上賡韻。卿等見之乎。命善曰。御製則見之。而諸臣賡進。姑未得見矣。下賡韻★(車+丑)。命宇鎭讀奏。予曰。初則欲內外纂輯廳竝爲宣醞矣。外廳堂上中。有不進人。故只於內廳宣醞矣。御製與賡韻皆揭板。而諸臣詩。則各令親書好矣。伊日宣醞時。別兼便同主人。主人豈獨不賡進乎。仍命鄭東浚徐龍輔金載瓚進前。敎曰。卽刻製進。仍命承旨。各給筆札。三別兼卽席賡進。予曰。神速而善作矣。命志儉。使之一體揭板。命考講姑停。製述試官考券。予曰。今番則諸作比前頗勝矣。諸試官議定等次也。又敎曰。一二四天。引表根據。句作精鍊。三天文則綴文非不有力。而旣無引表。當下於三作矣。仍命批於四篇。洪仁浩鄭東浚徐鼎修爲三上。徐龍輔爲三中。予曰。誠奇才矣。題固不易。而如是善作。誠難矣。予曰徐龍輔於經義與行文。乃是所長。而四六則少下於三人矣。更當比較。三上三人卽爲待令。命落券坼封。至李承祖。予曰。今番則果未善作。而如此難題。能優優成篇。誠奇矣。又敎曰。洪履健何爲見落乎。僉曰。今番則果未善作矣。予命同副承旨黃昇源曰。春秋館堂上。今日內復命與否知入。昇源回奏問於畿營。則今當復命云矣。予曰。文兼移除玉堂。則文兼之應遞前例。其果考出耶。左副承旨金宇鎭曰。昨夕下敎後。問于該曹。且考文獻備攷及續大典。無可據之例。以軍門從事官。若除臺職。則從事官自在應進云矣。予曰。是故從事官若帶臺銜。則不爲從事軍門。而臺職旣遞之後。有行公之例矣。又敎曰。文臣製述試官。進前考券。刑參則點檢落★(車+丑)。可合更外者揀出。曾有更外。竝出榜目之例。近亦連爲遵行乎。宇鎭曰。自數年前。更外竝爲出榜矣。予曰。比較三文臣。連爲催促。而何至今不爲待令乎。入來後。試官則更勿行禮。只呼應製人。入就位之意。分付贊儀。少頃。東浚鼎修仁浩入來。命民始。將書比較書題。予顧壁上所揭秋月揚明輝之句曰。此句正合時景。以此書出。民始書七言四韻律詩題秋月揚明輝。押輝。仍敎曰。勿爲秘封。試官讀表一篇之頃。卽爲製進之意催促。三文臣卽刻一時呈券。予曰。應製人勿爲退去。留在庭中。命善等曰。毋論所作之善不善。可謂倚馬之才矣。予曰。此試券。亦令無從呈券次第。混雜作★(車+丑)。勿使試官知之也。命宇鎭持試券讀奏。至第一篇蚌珠碧海知應吐。螢火靑林不敢飛之句。予曰好矣。僉曰神奇矣。至第二篇載酒豪人初解纜。看書詞客半扄扉之句。僉曰。此則尤勝矣。至第三篇。僉曰。此則不如上二篇。而亦可謂善作矣。大抵如此速作。雖湖堂漏水之限。亦難若是之敏速矣。予曰。書等第次。僉曰第三篇一句之內。疊書氣字爲欠矣。予曰。急急呈券。必是誤書。此何足爲欠耶。三文臣誠奇才矣。此亦書同等。更爲較藝好矣。三篇皆爲三上。三文出示三文臣。使之進前。各取其文。東浚鼎修仁浩次第進前。第一篇卽鼎修之作也。第二第三。卽東浚仁浩之作也。予曰。再疊前題。使之製進。而今番呈券。則限以讀論一篇之頃也。三文臣更下庭應製。仍命繼考文臣製述試券。予曰。一篇讀將盡矣。連爲催促。讀過論一篇。三文臣一時呈券。予曰。比初製時少遲。而此亦可謂神速矣。命善曰。其間不過讀十餘行之頃矣。予曰。又如俄者例。混雜作★(車+丑)也。讀至第一篇。僉曰。今作尤勝於前作。鯨背采湖停酒問。簫鳴赤壁滿船歸之句。天然善成。異哉異哉。仍書等。又命三文臣進前。各持其文。東浚爲三上。鼎修爲三中。仁浩爲三下。命善存謙等曰。今日三文臣事。爲國可賀也。予曰。今日之擧。足爲生光矣。繼考製述試券。至論一篇。予曰。此果善作矣。書等三上。坼名。乃李家煥。予曰。名下無虛。瞥見其文。已知超等矣。此人前後凡四次壯元矣。表三下宋銓坼名後。仍命諸試券。以次書等。予曰。一日之內。三文臣中。一人爲三次三上。二人爲再次三上。李家煥爲論三上居首矣。命善曰。如李家煥者。旣知其才識之出類。則在朝家用人才之道。宜有別般獎用之擧矣。予曰。卿言是矣。仍命繼講。講員以次進講。
정조 5년 · 강
差不纂輯堂上閔鍾顯。
정조 5년 · 목
敎曰。江都 實錄。今日當奉來。京史庫 實錄。尙未畢抄。堂上勢將加差。加差然後。可及於 先朝實錄校正時。右副承旨閔鍾顯。纂輯堂上差下。使之明日仕進。
정조 5년 · 강
先朝寶鑑進呈。依御製進書儀。命大臣以下。以朝服磨鍊。
정조 5년 · 목
敎曰。　先朝寶鑑纂輯後。先爲進呈。業有筵敎。而一依 先朝御製進呈訓書及 寶鑑時例。參用內閣 列朝御製進書儀。大臣以下。以朝服磨鍊事。分付禮曹。
정조 5년 · 강
抄啓文臣製述人。施賞有差。
정조 5년 · 목
敎曰。今朔抄啓文臣當次親臨製述時。製述三次三上副司果鄭東浚。半熟馬一匹賜給。再次三上比較三中應敎徐鼎修。再次三上比較三下佐郞洪仁浩。兒馬一匹賜給。每月抄啓文臣製述。計等論賞。而今日則隨題更試。燭刻成篇。旣出拔例之意。有此示嘉之擧。此後計等時。今番居首人等第通計事。內閣知悉。
정조 5년 · 목
敎曰。講章誤書當該注書推考。
정조 5년 · 강
命專經講員不通人。竝以推考捧傳旨。
정조 5년 · 목
敎曰。專經講員不通人中。有纂輯郞廳矣。未及閑習。事勢似然。原傳旨中分揀。若此則不可異同。竝以推考捧傳旨。又敎曰。製述居首禮曹正郞李家煥賞典。考例捧傳旨。又敎曰。專經文臣殿講居首禮曹正郞李家煥。文臣製述三上居首李家煥賞典事。當考例捧傳旨。而一日之內。講製俱魁。似無此等前例。且其才極可者也。原賞典外。自內閣所下册子一件賜給。
정조 5년 · 강
命副司果李命勳。副正字李重趙景逵禁推。
정조 5년 · 목
命勳等製述殿講時。懸頉不參故也。
정조 5년 · 강
召見戶曹判書鄭民始于誠正閣。
정조 5년 · 목
予曰。特授卿度支之任。意蓋存焉。近日以來。度支財用。漸至減縮。一年經費。亦不無不足之弊云。卿旣受此任。凡於錢穀出入之際。記簿存減之節。必須諒宜爲之。毋至罄竭。是所望於卿也。民始曰。臣之才識。百不猶人。而偏蒙特達之恩。致位至此。故殫竭心力。欲效涓埃之報。而今此度支之任。乃一國財簿之所掌。其爲責任。不輕而重。非臣所可堪膺。且臣所帶惠堂及守禦使。皆國之要任。則豈可一人之所兼帶者耶。本兼中一任。特賜遞解。予曰。卿言過矣。古亦有惠堂戶判兼帶之例。何必以此過爲辭巽乎。民始曰。臣於戶曹事。姑未知裏面之如何。而聞今年經用。太半匱竭。一歲應入錢數。爲二十四萬兩。而自三月至七月。其間用下。已十五六萬金。重記所留。不過八萬餘兩。臣意則竊以爲。春夏以來。朝家曾無別般經費。而所用已至於十四五萬金。則自今八月。至明年三月。所用下之錢。又將不下於此數。而以此八萬兩遺在之數。何以爲向後支用之資耶。予曰。今年則國用應下外。元無濫費。而所用若是夥然云。未知何故而然也。民始曰。臣旣未及見文書。故用下數爻。姑未知矣。予曰。藥院事。果有矯革之道耶。民始曰。自臣待罪本院以後。凡諸不緊浮費及無名色自中消瀜者。一竝減省。而至如仁蔘。則所存甚零星。方以京貢蔘取用爲計。鹿茸則前日所捧。皆是品劣。此後方欲精擇以捧。如是減省之際。下屬之稱冤。恐不免矣。
정조 5년 · 목
予曰。別兼修史狀。皆已入來乎。入侍別兼出往知入。林鍚喆回奏。鄭東浚修史狀。已送銓曹。徐龍輔修史狀。今纔入來。而金載瓚所修史草。姑未入來矣。予曰。連爲催促。使之及於今日內修納。又敎曰。昨日三文臣應製。可謂難矣。而至於萬人所睹之地。有此快豁之事。予亦爲幸。然前待敎詩。尤勝於二人矣。宇鎭曰。雖七步之才。無以加此矣。予曰。懸板皆已書出乎。宇鎭曰。井間釐正然後。當正書云矣。予曰。昨日日記起草後。送示承旨釐正事。已有下敎於趙興鎭矣。注書知入。祖承回奏未及修正云矣。予曰。連爲催促。使之卽爲修正。
정조 5년 · 목
敎曰。出六諸翰林。皆已修史。今日政擬館銜矣。渠之向日所坐。眞所謂無知妄作也。究其心。一則生疏。二則鄕諳。保無他意。業已知之。四翰林之一時陞品。而渠獨以微眚多日滯囚者。殊覺矜惻。時囚罪人李集斗。特爲放送。罪名蕩滌。所修史草。聞已入手。所餘可知其不多。一兩日內修納。使之幸行時。以館職陪班。
정조 5년 · 목
予曰。幸行當前。而傳旨承傳宣傳官。實無可合之人。誠可悶也。而大抵近來武弁中。可合宣傳官之任。絕無。此可悶矣。有防曰。誠如聖敎矣。以臣等所見。亦無可合之人矣。予曰。宣傳官望筒持入。興鎭持入。予曰。此望筒還出給。更爲擬入事分付。興鎭出持改望入之。予曰。前後飭敎。不止一二次。而必以此等之類擬入。還爲出給。更擬以入事分付。興鎭出持改望入之。予曰。如具綜者。以居中之人。姑未蕩滌。而擬望入之。還出給。更爲擬入。興鎭出持改望入之。予曰。此望筒首擬之人。能善傳命善行步與否問入。興鎭回奏以曾經宣傳官。故頗鍊熟云矣。命宇鎭。讀蔡濟恭上疏。讀奏訖。命書疏批。
정조 5년 · 목
敎曰。傳旨未下玉堂許遞。政官牌招開政。又敎曰。臺諫傳旨踏不之代。今日政差出。
정조 5년 · 강
推吏曹判書李衍祥。
정조 5년 · 목
敎曰。掌樂主簿李集星汰去傳旨。旣已勿施。則敦寧主簿金載久。亦當自如。而該曹不能覺察。有此誤稟。吏判推考。
정조 5년 · 강
命兼司僕將邊慶遇本職改差。
정조 5년 · 목
敎曰。　陵幸當前。傳旨無可合之人。侍衛輪番之任。又不可兼察。兼司僕將邊慶遇本職改差。今日政。以年少有身手健脚力解事務善傳命人。各別捀差。又敎曰。宣傳官望更爲擬入。
정조 5년 · 강
奉謨堂奎章閣奉審。命以十三日爲之。抄啓文臣講。旬後卽爲擧行。以奉審前爲之。
정조 5년 · 강
差下纂輯郞廳宋銓。
정조 5년 · 목
以金載瓚爲校理。鄭東浚爲副校理。徐龍輔爲副修撰。金翊休爲獻納。鄭喆祚爲正言。兵批。以南履五爲法聖僉使。李運祥具八柱爲宣傳官。
정조 5년 · 강
大司憲李★(土+甲)陳疏懲討。賜例批。
정조 5년 · 강
禮曹判書蔡濟恭陳疏乞休致。賜批。
정조 5년 · 목
疏略曰。臣有至切之願。寤寐耿耿。而犬馬之齒。今爲六十有二。去禮經致仕之年。雖曰未及。險途難盡。憂畏損神。直一無用之物耳。伏乞許臣以朝賀之奉。則臣當叩謝天陛。退守松楸。以卒餘生。批以。不欲捨卿。故勤屢敎卿其勿辭。斯速上來行公。
정조 5년 · 강
判府事鄭存謙箚陳病狀。乞解藥院提擧。賜批。
정조 5년 · 목
批以。美痒極用悶慮。卿其安心勿辭。俟少間。卽起造朝。仍命遣史官傳諭。
정조 5년 · 강
左參贊金鍾秀再疏辭文衡之任。賜批。
정조 5년 · 목
批以。跋文製進。事係時急。卿其勿辭。從速上來行公。
정조 5년 · 강
左參贊金鍾秀。以母病陳疏。乞遞文衡之任。賜批。
정조 5년 · 목
批以。三館新命。輿望所同。卿其勿辭。俟母病少間。卽爲上來行公。
정조 5년 · 강
開城留守鄭好仁陳疏自引乞遞。賜批。
정조 5년 · 목
疏略曰。臣濫叨重寄。觸事昏憒。迺者壓良爲賤之類。出於府吏之中。雖在今年閏月之前。爲守臣者難免不察之罪。如使臣素勉檢飭之方。則府中小吏。何敢恣意冒法乎。莫非臣罪。罰止薄勘。揆以微分。終難冒據。露章自列。乞命鐫削。批以。卿其勿辭察任。
정조 5년 · 강
掌令金光岳陳疏懲討。賜批。
정조 5년 · 목
疏略曰。噫。合辭中諸賊之幸逭天討。已是失刑之大者。至如鄭妻龜柱。卽諸賊之窩窟根柢。況國榮之極惡大罪。莾操之所不爲也。耇輝之所未敢也。而久靳顯戮之常典。便作故紙之陳談。何以懲亂逆而伸國法乎。若其叔樂純。負犯至重。而且以渠姪應坐之律言之。豈可晏然自同於無故之人也哉。德相煥億之巨奸。又何爲而出也。凡此諸賊。亟從前後三司之請。夬施當行之律焉。批以。所陳已諭矣。爾其勿辭察職。
정조 5년 · 강
副校理李鼎揆陳疏討逆。賜批。
정조 5년 · 목
疏略曰。嗚呼。討逆大論。是天地常經。古今通義也。至於鄭妻龜柱。而猶然假息於海島。且如謙賊雖誅。而國榮爲其後。德相尙且傳神。斯莫非前後討逆之失於太寬而致之耳。臣謂府院三司之請。不可不亟降兪音也。批以。所陳已諭矣。爾其勿辭。俟少間。上來察職。
정조 5년 · 목
敎曰。日寒如此。禁府時囚照律放送後草記。又敎曰。時囚皆令今日捧供。
정조 5년 · 강
勘放時囚金敬之等。
정조 5년 · 목
義禁府啓言。金敬之壓良爲賤。法禁至嚴。旣在該府。始不檢戢。特敎行査。末乃漫漶。從重論。杖一百徒三年收贖。告身盡行追奪。放送。金漢謙刑曹粘目內。罪人逃還本土。至使仍以物故。罪杖六十收贖。奪告身一等。放送。敎以。有功議者各減一等。又以尹㬦杖八十收贖。奪告身三等啓。敎以。旣勘之律。豈可更勘。此草記置之。
정조 5년 · 목
命讀濟州牧使及御史狀啓。予曰。以狀啓觀之。則所謂李光福。多有可問之端。而大燮之必欲越海情節。亦綻露無餘矣。有防等曰。聖敎至當矣。大燮之特假一縷。寔出於聖上好生之德意。而渠敢跳踉。至以圖得百金。則可以越海等說。與光福潤德爛熳酬酢者。誠凶獰矣。予曰。大燮所謂膂力足當六七人之說。尤極絕悖矣。
정조 5년 · 강
眞殿行禮時命時原任大臣入參。
정조 5년 · 목
敎曰。明日 眞殿行禮時。齋宿處所。依八月十五日例爲之。今年卽 先大王陞儲舊甲。行祭時。時原任大臣似欲參班。同爲入參之意。遣史官傳諭。明日早朝。來詣闕內公廨齋宿之意。一體傳諭。
정조 5년 · 목
敎曰。昨日日氣。風高霜重。時囚中且有年過七十人。而近來禁府開坐絕罕之。故夜以口傳下敎。時囚使之速決。而元無日寒二字。政院傳書之際。日氣以涼或冷書出。猶之可也。以日寒如此書出。若於冬節下釋囚之命。則將用何等字乎。王言體重。一字予猶不敢放忽。職在惟允。語不成說之事。信筆書布。此雖小事。溺職則溺職。當該承旨從重推考。故事司謁口傳下敎。不以文字往傳。而予則爲慮此等之弊。司謁傳敎。未嘗以言語傳之。每於草紙。書出一通。使司謁誦傳于承旨。傳後復以其紙還呈差備。御覽。仍置紙筒之軸。便成一副當規模。此非煩瑣而然也。意在防奸弊重事體。而政院則猶未知委折。昨有如許做錯乎。因此而亦有使諸承宣知之者。諸臣大小除拜。以司謁口傳下敎爲之者。自是前例。而御極以後。凡有除命。臥內則必以備忘記爲之。筵中則必以傳旨爲之。此事載之吏兵房故事。復或有相左之弊。該房執奏。待發落頒布事。惕念知悉。且以備忘記言之。十數年前。一承宣創出謬例。使院吏替謄頒布。備忘記則自下消融矣。向令依舊規。承旨對司謁親書。更與司謁對準原備忘。還授司謁入啓。備忘則近皆還入。而承旨親書。亦果如式遵行乎。各房惕念擧行。
정조 5년 · 강
遞承旨李在學。以金夏材代之。尋遞以徐鼎修代之。
정조 5년 · 목
敎曰。明日行禮時。承旨不可不備員。在外承旨許遞。前望單子入之。○政院以夏材曾經都承旨。例不得降付啓。敎以。許遞。○敎曰。承旨前望單子入之。
정조 5년 · 강
改差 長陵參奉趙文彥。
정조 5년 · 목
文彥。以親病呈狀。吏曹啓請改差也。
정조 5년 · 목
具翼善冠袞龍袍。乘輿出協陽門。予曰。領相持洪忠監司狀啓入侍事。遣史官傳諭。詣摛文院入齋所。敎曰。領相若已入來。卽爲入侍事分付。予曰。觀此錦伯狀啓。湖儒之作此擧措。極甚驚駭矣。領議政徐命善曰。果然矣。近來湖中。作一賊藪。前後亂逆層生。而尙不窮治。故至有此擧。渠輩若有懲畏。豈敢以營護德相。有此伸卞乎。卽令拿鞫。以施當律宜矣。予曰。事係惡逆。不可不嚴査施律。而適當藏刑之時。有難如例拿鞫。先送繡衣。詳覈情狀後。以爲嚴訊。似甚合宜矣。予曰。御史誰當差遣耶。命善曰。事係逆獄。無論堂上堂下。必擇剛明人然後。可以詳覈矣。予曰。近來每有政命。則吏判或違牌或開政。是何故也。設令無意居銓。則固當一味不出。若夫有意行公。則亦當連次赴政。而如是斑駁者。莫曉其意。此亦紀綱所在。焉敢若是。自今十月至十二月。若有違牌之事。則吏判當從重處分。承旨亟施拿囚之典。此後無得違牌事知悉。予曰。會寧府使開城經歷望筒。先爲擬入事分付。予曰。南兵使望筒。卽爲擬入事分付。予曰。莫重進御茶碗。初不糊封。只以薄紙覆蓋以入。醫官之如是擧行。無足可言。而提調之不能檢飭誠甚可怪矣。○敎曰。閣臣與承旨後先爲班。不得離次。自是定式。而至又今日。齋宿本閣。閣臣尤宜齊會閣中。而一二直提學。役所進去。雖與無端不參有異。幷爲進去。極爲未安。至於直閣。則擅離班次。偃處他公廨。除拜未幾。怠慢若此。設閣後所未見之事。以此之故。遍尋閣中。未見閣臣蹤跡。大抵近來本閣事。如無主人處。礙眼之事。不一而足。此事爲尤甚。問備薄警。徒近屑越。以此意令閣臣知悉。
정조 5년 · 목
批以。卿懇至此。有難一向敦迫。且今藥院番次。極甚苟艱。所帶都提擧之任。今姑許副。卿須安心勿辭。便意將攝。仍命遣史官傳諭。
정조 5년 · 강
有政。吏曹判書李衍祥。參議沈念祖進。
정조 5년 · 목
以李敬養爲吏曹參判。鄭弘淳爲內醫都提調。李在協爲禮曹參判。
정조 5년 · 강
以金宇鎭爲承旨。前望也。
정조 5년 · 목
因開城經歷望筒。敎以。前官才以年老。不治拿勘。則其代又以癃老之人。率爾擬望。當該銓官越俸一等。此望筒勿施。又因會寧府使望筒。敎以。向仍船隻事。無得輕易內擬。已有筵敎。銓官亦必承聞。而今以金海柱。遽擬他道。此等事不有傳敎。銓官之意殊極訝惑。當該銓官從重推考。望筒勿施。
정조 5년 · 강
命南兵使吳載熙仍任。
정조 5년 · 목
敎曰。本道年事。南北無異。南爲甚焉。此時兵使遞易。實爲民邑之弊。日前次對。雖有兵判筵奏。不爲分明發落者。良以此也。前兵使吳載熙。姑令限明年麥秋仍任。南兵使李漢豊望筒勿施。
정조 5년 · 강
詣 璿源殿行酌獻禮。
정조 5년 · 목
前夜四更。具翼善冠袞龍袍。乘輿由藥院。詣瑞暉門降輿。就版位行拜禮。大臣以下行禮訖。詣。○殿內行酌獻禮訖。還詣養志堂。出瑞暉門乘輿。由崇範門入協陽門還內。
정조 5년 · 강
命次對明日來會。諸備堂進參。
정조 5년 · 목
敎曰。再明日日次次對。明日來會。又敎曰。昨見錦伯狀啓。大臣入侍。亦有論說。而直令如法擧行與否。方在商量。姑無發落矣。事係非輕。輕易處分。亦所不可。欲於明日賓對時。詢問後決折。錦伯狀啓次對時。該房持入。公頉外諸備堂。毋得懸病。幷爲進參事分付。近來兩司。苟艱莫甚。至於明日賓對。備員然後可備顧問。在外及未肅拜三司許遞。前望單子入之。待下批幷令待明朝肅謝。次對同爲入侍。
정조 5년 · 강
以趙㻐爲大司憲。尹在醇爲掌令。徐郁修爲持平。金夏材爲大司諫。李謙彬爲獻納。李頤祥李時秀爲正言。金載瓚爲校理。洪秉聖爲修撰。李顯模爲副校理。幷前望也。
정조 5년 · 강
命持平姜彛正望勿施。
정조 5년 · 강
推洪忠監司李崇祜。重推承旨金宇鎭等。
정조 5년 · 목
敎曰。昨筵亦有提敎者。而本事之關係莫大。姑舍是。湖儒輩之作此擧措。前古所未聞之事。則道伯狀啓。太欠詳悉。尋常殺獄。猶且具格成案。問目招辭。不敢無端刪去。則況此事係至重者乎。不可以簿書間疏漏。有所容恕。洪忠監司李崇祜推考。應問各人干連各人。一幷牢囚營獄。以待處分。又敎曰。近來嫌路太廣。卽一痼弊。法文所無之事。捏引强覓。必欲遂意準請而後已。豈非務勝之一端。旣非應避之間。而服紀緦親屬。又甚疏遠。則諉以同姓兩人之一院周旋爲如何。凡有除命。惟事規免。雖以今日言之。左右及副同副承旨。幷皆以此爲嫌。多不仕進。事之無所據。莫甚於此。此不嚴立科條。後弊無以防塞。右副承旨金宇鎭。同副承旨徐鼎修幷從重推考。待明朝牌招察任。此後法典所在應避外。復以無於法之事。如是規避者。政院直捧削職傳旨。
정조 5년 · 강
命善山等邑量田。待年豐更稟。
정조 5년 · 목
領議政徐命善啓言。慶尙監司李文源狀啓以爲。善山等四邑量田。待秋成擧行之意。前已行會。而今年穡事告歉。待年豐擧行事。請令廟堂稟旨矣。改量雖是目前急務。而歉歲擾民。亦不可不念。所請請使之待年更稟。從之。
정조 5년 · 강
命江華府 御牒。定差員奉來。
정조 5년 · 목
判尹李命植啓言。本部戶籍一件。每式藏置于江華府。而卽聞下去郞廳之言。則 先朝在潛邸時。有三式籍。而辛亥失火時。甲午 御籍則稍有紙樣。丁酉籍則 御牒外。盡爲見燒。庚子式則無傷云。莫重 御牒。混置諸籍之中。甚爲未安。依 彰義宮所奉本。割置奉安他處。而本府留守擧行。似爲穩便矣。敎以。盛櫃子。定差使員奉來。
정조 5년 · 강
明日 毓祥宮展拜時。二品以上命內庭行禮。
정조 5년 · 목
敎曰。明日 毓祥宮所奉 先朝影禎奉安閣展拜時。大臣閣臣及宗親文武二品以上。內庭行禮。二品以上仍於 神門外庭行禮。
정조 5년 · 강
差下洪忠道審覈使李秉模。
정조 5년 · 목
敎曰。錦伯狀啓。尙多草草處。不可以此遽然發捕。率爾設鞫。其在重其事之道。亦難差送堂下繡衣。行副司直李秉模。洪忠道審覈使差下。使之當日內辭朝。
정조 5년 · 강
命憲府禁吏照律重繩。
정조 5년 · 목
領議政徐命善啓言。近聞憲府禁吏。抄出江上富民十五六人。稱以風聞。迭相侵虐。捧賂操縱云。令憲府嚴加査出。請照律重繩。從之。
정조 5년 · 강
判下兵曹　毓祥宮展拜時軍兵磨鍊草記。
정조 5년 · 목
因兵曹判書李性源啓稟。敎以。訓局隨駕。馬軍三哨。步軍十哨。禁軍三番隨駕。留陣置之。
정조 5년 · 목
予曰。明日 毓祥宮展拜時。承旨別兼中原任閣臣。以閣臣班入參事分付。有防曰。俄聞禮判言。則明日 先朝御眞奉來日子。不無拘礙云矣。予曰。然則改擇日奉來似好矣。
정조 5년 · 강
先朝御容奉安閣。命明日奉審。
정조 5년 · 목
敎曰。 先大王春秋八旬影幀移摸之意。已有日前筵中說話。而事體至重。不敢輕易決定。今則業已奉考 先朝戊辰年移摸 肅廟影幀時儀節。行將遵用此例。正本不若綃小本。已有 先朝下敎。來頭移摸時。就此 小本。摸寫二本。一本展奉于 眞殿。一本展奉于 永禧殿。幷依戊辰例擧行。而始役日子。多有未及措置之事。從當下敎。而綃小本。同奉於 毓祥宮 御容奉安閣。每年曝曬。因 遺敎在於九月望日。明日當與諸大臣。躬詣奉審。仍爲奉來。權安 眞殿。該房知悉。又敎曰。今聞禮判言。日子有拘礙云。奉來吉日。更爲推擇以入。
정조 5년 · 강
召見承旨金尙集于誠正閣。
정조 5년 · 목
予曰。德相名是山林。且先正親孫。則固當主張義理。鎭安世道。而不此之爲。乃反有此等事變。山林之貽羞。先正之忝辱。實無可言矣。且自上待遇。旣出尋常。則在渠固當竭誠圖報。而有此干犯。實莫曉其然也。尙集曰。果然矣。旣有如此罪犯。則安得以顧惜乎。亟降處分宜矣。
정조 5년 · 목
以金履素爲大司諫。李惠祚爲司諫。宋銓爲持平。宋民載爲正言。
정조 5년 · 강
校理金載瓚疏陳諸賊。仍請三司諸臣幷施譴削。賜批。
정조 5년 · 목
疏略曰。噫嘻。今日之亂本逆魁。卽德相是已。亂逆由是而無所懲懼。至於今日湖獄諸賊事而極矣。三司諸臣。迭聲同辭。而及伏見傳敎下者。湖逆拿鞫之請。只遣繡衣。德相島配之啓。亦靳兪音。而登筵三司。不能血爭請得。臣竊不勝慨然也。臣謂引避外入侍三司諸臣。幷施譴削之典。斷不可已也。批以。宋德相事。旣有量處之敎矣。登筵兩司譴削事。不已過乎。
정조 5년 · 강
大司諫金履素。司諫李惠祚。正言宋民載。聯箚請湖逆及德相施律。賜批。
정조 5년 · 목
聯箚略曰。今此湖西一種不逞之徒。乃敢爲營護之計。逆如德相而肆然爲伸卞之擧。今於兩司之啓。乃以量處爲敎。又有審覈使差送之命。顧何待商量而審覈之乎。臣等謂快施當律。斷不可已也。伏願裁察焉。批以。才諭登筵兩司之批矣。
정조 5년 · 강
命校理金載瓚問啓。
정조 5년 · 목
敎曰。校理金載瓚兼直閣下批之後。不呈肅單。無端謝恩於閤外。此前所未有之事。其委折爲先問啓。
정조 5년 · 강
遞校理金載瓚。以李鼎揆代之。
정조 5년 · 목
因牌招啓辭。敎以。閣事相妨。本職許遞。近來銓曹無人。仍任銓郞。使之着意修擧。○政院。以玉堂未差請開政。敎以。前望單子入之。
정조 5년 · 목
敎曰。引避退待三臺臣擧條啓下。在於日未暮。而處置之規。事體不輕。自來不得踰日。則無端經宿。事甚未安。行公臺諫從重推考。
정조 5년 · 강
命朴宗彥等。依向來臺臣處分捧傳旨。
정조 5년 · 목
因司憲府現告。敎以。焉有執法之地。縱隸作拏閭里。列錄富人姓名。排日出禁。輪次斂貨乎。下屬作俑。官員未必盡知。向來一臺臣事出後。復有此等所爲。其爲貽羞朝廷。有辱臺閣。莫此爲甚。前掌令朴宗彥。掌令尹在醇。前持平任希遠。依向來臺臣處分。捧傳旨。
정조 5년 · 강
命坐直承旨。特賜金竹。
정조 5년 · 목
敎曰。政院之今日啓辭批旨草記批答誤字。輒皆執奏覆難。諸承宣每每如此。何患乎不能修擧。何費予多少辭敎。老鍊之效。抑亦不少。此等處須有獎勸之擧然後。可責新進承宣。坐直承旨特賜內下金竹一浮。
정조 5년 · 목
敎曰。宋德相之罪。論以國法王章。豈容一刻假息牖下。而薄施削黜之譴。不擧竄鞫之律。非謂無其罪也。非謂惜其人也。一則念舊。二則原情。迄今幾朔。固靳三司之請。良非獲已。至於今番湖西事出。而予之向所持疑者。適資釀成之階。到此不宜靳可。又若原情二字。大抵出於曲庇之意。假使德相。不知指意之何居。而傳謄書納。嶺海之典。特其末勘之末勘。削黜罪人宋德相。遠地安置。
정조 5년 · 강
命武監昔敬源。移送訓局開坐捧供。
정조 5년 · 목
禁衛營。以去夜武監昔敬源被捉啓。敎以。近來夜禁蕩然。掖隸無難犯之時。卿營能爲捕捉。卿則內下弓子一張賜給。該巡牌將自本營施賞。春間夜禁被捉掖隸。今至幾朔。尙今拘囚。訓局此輩。若有嚴畏之心。焉敢乃爾。移送訓局。令訓將次對後。開坐北營。嚴問捧供草記。該番將行首掌務武藝。則待用棍重治次。自該廳爲先附過。○訓局以敬源取招啓。敎以。特敎嚴問之下。餙詐納招。萬萬痛駭。更爲嚴問。捧直招以聞。若復抵賴。四明習陣日。當用軍律。以此爲問目嚴問。又因取招啓稟。敎以。卿之當初不能嚴覈之失。在所難免。推考。昔敬源則飭禁至嚴之下。肆然冒犯。特敎推問之下。又敢欺隱。前罪後犯。俱係紀律。姑以藏刑之故。不得嚴治。爲先充軍。
정조 5년 · 목
義禁府啓言。因均役廳堂上鄭民始所啓。京畿水原等十邑軍作米盜減時。會案磨勘守令拿問定罪啓下。而卽接京畿監司李亨逵啓本。則南陽前府使李邦一。竹山前府使李殷福權伋。豊德前府使李彥熙。高陽前郡守洪應辰。安城前郡守韓後裕。陽城前縣監李禹圭等。竝拿囚。敎以。捧供以聞。
정조 5년 · 강
金吾。以宋德相安置衡之等爲奴啓。
정조 5년 · 목
義禁府啓言。宋德相三水府安置。濟州牧爲奴罪人衡之。薪智島爲奴。旌義縣爲奴罪人甲乭呂島爲奴。請押送。幷允之。
정조 5년 · 강
詣 毓祥宮展拜。
정조 5년 · 목
具翼善冠袞龍袍。出萬安門乘輿。至降輿所降輿乘輦。予曰。一直提學及直閣。詣 毓祥宮行禮後。卽爲還進本閣事分付。出敦化門外。予曰。駕前侍衛騶率甚多。咫尺紛遝。事體極爲駭然。且衛內不得多率騶從。旣是古例。則兵曹之初不禁飭何也。此後依古例。衛內侍衛班。只率一隸之意。分付兵曹。使之依定式擧行。詣 毓祥宮大門外。降輦乘輿。予命承旨徐有防曰。當先詣 毓祥宮展拜後。仍詣 御眞奉安所。該房以此知悉。展拜時百官班列。催促整齊。敎曰。新除宗簿正。郞令肅拜。仍爲押班事分付。降輿入齋室。少頃出齋室。詣 廟內版位行禮。陞東階奉審訖。還出 廟門外。仍詣 御眞奉安所。敎曰。大臣閣臣及宗親文武二品以上。入內庭行禮。其外百官外庭行禮事分付。仍詣版位行禮。敎曰。大臣隨入奉審。閣臣亦爲近前仰瞻。予曰。此 本乃癸巳摹寫之 本也。瞻望 晬容。怳若侍立。予心不勝抑塞矣。仍玉淚汍瀾。嗚咽下敎曰。諸大臣進前仰瞻。予曰。今欲移摹之意。蓋癸巳年 本。誠爲得眞故也。命戶曹判書鄭民始曰。當以彩輿奉來。果有新造乎。民始曰。姑未新造矣。予曰。然則舊件中擇其精者。修改以用可也。而彩輿軍不可用衛軍。以扈輦隊擧行好矣。旣欲奉來於駕前。則侍衛等節。不必更爲磨鍊乎。領議政徐命善曰。似然矣。命有防等。展開甲子丁丑兩 本奉審還安訖。還詣齋室。少頃出齋室乘輿。予曰。侍衛永肅門外落後。兵曹判書李性源曰。昨日賓對。以今月鍊戎事有敎矣。來月雖値冬節。未爲極寒。操鍊姑令置之。以待開月似好矣。予曰。不必然矣。兵曹則以再明日。御營廳則以十八日。他軍門亦以元定日擧行。出大門外降輿乘輦。至鄕校洞前路。命宣傳官曰。屛門之把守。欲禁雜人之出入。擊錚之亂雜。而今日屛門二匝排立。已是無前例之事。又況以瓦礫逐打觀光之人。非但有傷人之慮。愚迷百姓輩。不知把守軍校之創此無前之擧。或誤認以因上敎如此云。則豈不怪駭之甚乎。此是何營字內。而亦是該大將所指揮之事乎。其委折問于該營敎鍊官知入。屛問門牌將。卽爲出付訓將。使之嚴問以入。詣笆子橋。命承旨趙時偉曰。 宗廟前路把守門外。許多軍兵成行排立。有若結陣者然。此何事也。該營大將若使之排立。則便是私發軍兵。豈不萬萬怪駭乎。如因該營之指揮。有此駭擧。則大將事誠萬萬非矣。仍命宣傳官。持標信往于排立軍兵處。其來集委折。詳細知來。軍卒數爻。亦爲問奏。命兵判入侍。予曰。卿見彼屛門外排立乎。性源曰。臣亦見之。而事極怪訝矣。予曰。屛門把守之外。又排一匝軍兵。不但所見之駭然。私發軍兵。自有其律。則雖欲固守屛門。使之排立。固當經稟後擧行。尤何可如是違例乎。其委折。卿其査問以奏。宣傳官回奏曰。渠輩以出番鄕軍。欲爲觀光而來。初非大將之分付云。而問其該營。則皆是禁營軍云矣。入敦化門。詣摛文院門外降輦乘輿。性源奏曰。軍兵排立。初非該大將分付云矣。詣曜金門。敎曰。見今日氣漸寒。而宮墻頹圮處。軍兵之左右把守。亦可軫念。自今以後。輪回入直事分付。且防蔽笆子。經霖後盡爲朽傷不堅。還宮後。軍士房與兵判。親審更遮。以爲完固之地也。時偉曰。宮墻巡審。當與兵曹判書。明日擧行乎。予曰。承旨與兵判同爲巡審。予曰。局出身輩。能知無標信。則不得開門之規。排立信地。能守軍法。誠甚可嘉。今日入直局出身。令該營一幷論賞事分付。入永肅門還內。
정조 5년 · 강
命進御加減六君子湯。人蔘代入沙蔘。自今日一貼式煎入。榻敎也。
정조 5년 · 강
推禁衛大將李敬懋。御營大將李昌運。
정조 5년 · 목
承旨趙時偉啓言。屛門把守。自有其例。今番禁御兩營。輕作內外屛門。有駭瞻聆。事關後弊。禁衛大將李敬懋。拘於格例。不得請推。而御營大將李昌運請推考。從之。敎以。禁將一體推考。
정조 5년 · 강
命巡將。特賜弓子。
정조 5년 · 목
巡廳。以越城罪人李得重跟捕啓。允之。敎以。法典內踰越宮都城者。執捉者論賞。爾等問夜之際。有此執捉。勤幹極爲可尙。巡將特賜弓子一張。明朝廳坐時。親授。監軍擧措。尤爲得體。此等之人。宜有激勸之政。陞敍。爾等知悉。以此令政院捧傳旨。
정조 5년 · 강
命刑曹供辭勿施。李得重考律草記爻周。
정조 5년 · 목
因刑曹啓目。敎以。特敎嚴問之下。此供辭乎。酬酢乎。關係紀綱。卿等之循例捧入。大是不察。卿等從重推考。此文書勿施。○兵曹。以捕廳軍官李得重踰城考律定罪。該大將從重推考啓。敎以。此輩此習。莫曰匪今斯今。旣已現捉之後。三尺至嚴。一律難貰。出付法司。如法勘斷。卿之草記措語。何其疏漏之甚。考律定罪。用之等閑罪犯可也。近來捕將皆不束下。而至於此事。所係何如。則問備之請。無已太寬。且凡宮都城所管。皆是本兵之責。則卿若早能頻送摘奸。每夜不懈。彼守門將卒。雖甚庸懶。亦豈無動念之事乎。論厥不職之失。咎悉在卿。卿之勤勵。無或漸不若初拜時故然乎。官怠於官成。決非好消息。卿其隨事惕念。無致從後重究之弊。此草記乎。甘結乎。原草記爻周以下。出給兵判處。
정조 5년 · 강
命尙瑞院官員。寶差備中官拿處。
정조 5년 · 강
詣書香閣。 御眞奉安。